ปภ. รายงานเกิดวาตภัย 13 จังหวัด คลี่คลายแล้วทุกจังหวัด พร้อมเร่งสำรวจความเสียหายและช่วยเหลือผู้ประสบภัย
ปภ. รายงานเกิดวาตภัย 13 จังหวัด คลี่คลายแล้วทุกจังหวัด พร้อมเร่งสำรวจความเสียหายและช่วยเหลือผู้ประสบภัยนายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลลมมรสุมตะวันตกเฉียงใต้กำลังปานกลางพัดปกคลุมทะเลอันดามันและประเทศไทยประกอบกับหย่อมความกดอากาศต่ำปกคลุมภาคตะวันออกเฉียงเหนือตอนบน ทำให้ประเทศไทยมีฝนฟ้าคะนองและลมกระโชกแรงบริเวณภาคเหนือ ภาคตะวันออกเฉียงเหนือ และภาคกลาง ในช่วงวันที่ 23 พฤษภาคมที่ผ่านมา จนถึงปัจจุบัน 29 พฤษภาคม 2563 มีพื้นที่ได้รับผลกระทบ 16 จังหวัด รวม 35 อำเภอ 72 ตำบล 129 หมู่บ้านบ้านเรือนเสียหาย 724 หลังคาเรือน ผู้เสียชีวิต 2 ราย (อำนาจเจริญ และนครสวรรค์) แยกเป็น ภาคเหนือ 4 จังหวัด ได้แก่ สุโขทัย กำแพงเพชร พิจิตร และเพชรบูรณ์ ภาคตะวันออกเฉียงเหนือ 9 จังหวัด ได้แก่ อุดรธานี สกลนคร นครพนม ขอนแก่น อำนาจเจริญ สุรินทร์ ศรีสะเกษ นครราชสีมา และกาฬสินธุ์ ภาคกลาง 3 จังหวัด ได้แก่ นครสวรรค์ ชัยนาท และสระบุรี ปัจจุบันสถานการณ์คลี่คลายแล้วทุกจังหวัด กรมป้องกันและบรรเทาสาธารณภัยได้ประสานจังหวัด หน่วยทหาร องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัยในเบื้องต้นแล้ว รวมถึงจัดเจ้าหน้าที่สำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ ประชาชนที่ได้รับความเดือดร้อนจากสถานการณ์ภัยสามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง